b'\n_START_ARTICLE_\nBolni\xc5\xa1ni\xc4\x8dna oku\xc5\xbeba\n_START_PARAGRAPH_\nBolni\xc5\xa1ni\xc4\x8dna oku\xc5\xbeba je oku\xc5\xbeba, pridobljena v bolni\xc5\xa1nici ali pri kakih zdravstvenih posegih. Pride lahko do hudih plju\xc4\x8dnic, oku\xc5\xbeb se\xc4\x8dil, obto\xc4\x8dil in drugih delov telesa. \xc5\xa0tevilne bolni\xc5\xa1ni\xc4\x8dno pridobljene bakterijske oku\xc5\xbebe te\xc5\xbeko zdravimo z antibiotiki zaradi odpornosti bakterij proti njim. Take oku\xc5\xbebe lahko ogrozijo tudi ljudi zunaj bolni\xc5\xa1nic.\n_START_SECTION_\nVzroki\n_START_PARAGRAPH_\nDo bolni\xc5\xa1ni\xc4\x8dnih oku\xc5\xbeb pride po navadi zaradi zdravstvenega osebja, ki premalo upo\xc5\xa1teva higienske ukrepe. Zdravstveni delavci imajo namre\xc4\x8d zaporeden stik z ve\xc4\x8d bolniki in tako prena\xc5\xa1ajo povzro\xc4\x8ditelje bolezni. Bolni\xc5\xa1nice imajo sicer predpisane sanitarne protokole glede oblek, sterilizacije opreme, umivanja in drugih higienskih ukrepov. Eden najbolj u\xc4\x8dinkovitih ukrepov pred \xc5\xa1irjenjem bolni\xc5\xa1ni\xc4\x8dnih oku\xc5\xbeb je umivanje/razku\xc5\xbeevanje rok pred stikom z vsakim bolnikom in po njem. Pomembna je tudi zmerna in smiselna uporaba protimikrobnih sredstev, kot so antibiotiki. S tem se namre\xc4\x8d zmanj\xc5\xa1a tveganje za nastanek na zdravila odpornih sevov mikroorganizmov. Kljub vsem ukrepom pa ni mogo\xc4\x8de bolnikov povsem osamiti od povzro\xc4\x8diteljev bolezni.\n_START_SECTION_\nPovzro\xc4\x8ditelji in zdravljenje\n_START_PARAGRAPH_\nMed najpogostej\xc5\xa1imi povzro\xc4\x8ditelji sta MRSA (grampozitivna bakterija) in helikobakter (gramnegativna bakterija). Za nekatere povzro\xc4\x8ditelje obstajajo u\xc4\x8dinkovita zdravila (npr. MRSA), za zdravljenje oku\xc5\xbeb z na primer gramnegativnimi acinetobakterji pa je le malo u\xc4\x8dinkovitih zdravil. Slednji postajajo \xc4\x8dedalje bolj odporni proti antibiotikom in zato predstavljajo morda ve\xc4\x8djo gro\xc5\xbenjo kot MRSA. _NEWLINE_Vse pogostej\xc5\xa1i povzro\xc4\x8ditelj bolni\xc5\xa1ni\xc4\x8dnih oku\xc5\xbeb, zlasti v New Yorku, je proti antibiotikom odporna gramnegativna bakterija Klebsiella pneumoniae.'